SL Uradni list Evropske unije C 272/40

Tožba, vložena 18. avgusta 2008 – BVGD proti Komisiji

(Zadeva T-339/08)

(2008/C 272/80)

Jezik postopka: angleščina

Stranki

Tožeča stranka: Belgische Vereniging van handelaars in- en uitvoerders geslepen diamant (BVGD) (Antwerpen, Belgija) (zastopnika: L. Levi in C. Ronzi, odvetnika)

Tožena stranka: Komisija Evropskih skupnosti

Predlogi tožeče stranke

— Naj se ta tožba razglasi za dopustno;

— naj se razglasi za nično odločba Komisije z dne 5. junija 2008, s katero je Komisija zavrnila pritožbo tožeče stranke glede „input foreclosure“ (omejevanje vnosa), ker ni dovolj razlogov za ukrepanje (zadeva COMP/39.221/E-2-De Beers/DTC Supplier of Choice);

— naj se Komisiji naloži, naj predloži: — ustrezen in pomemben odgovor družb De Beers in Alrosa Komisiji v okviru tako imenovanega „dopolnilnega postopka“; — vse pritožbe in z njimi povezane dokumente, ki niso zaupni in so bili predloženi Komisiji glede SOC in trgovinskega sporazuma med družbama De Beers in Alroso; — vse preiskovalne dokumente, ki niso zaupni in ki se nanašajo na SOC in trgovinski sporazum med družbama De Beers in Alroso; — vlogo družbe Alrosa v zadevi T-170/06; — ugotovitve o možnih kršitvah, na katere se sklicuje v „dopolnilni odločbi o zavrnitvi“; — letna poročila o zavezah družbe De Beers, ki jih je napisal pooblaščenec;

— naj se Komisiji naloži plačilo vseh stroškov.

Tožbeni razlogi in bistvene trditve

Potem ko je Sodišče prve stopnje 11. julija 2007 razglasilo za nično odločbo Komisije z dne 22. februarja 2006 (zadeva T-170/06 Alrosa proti Komisiji), se je Komisija odločila za uvedbo dopolnilnega postopka na podlagi člena 7 Uredbe (ES) št. 773/2004, da bi preučila morebitni vpliv ničnosti dela, ki se nanaša na odločitev o zavezah v okviru splošnega sklepa o „input foreclosure“ (omejevanje vnosa), kot je vsebovana v odločbi z dne 26. januarja 2007 (2007)D/200338 (zadeva COMP/39.221/E-2-De Beers/DTC Supplier of Choice), s katero je bila zavrnjena pritožba tožeče stranke, ki jo je slednja vložila pri Komisiji 14. julija 2005 in v kateri je v povezavi s Supplier of Choice ureditvijo za distribucijo surovih diamantov, ki jo je uveljavljala skupina De Beers, zatrjevala kršitev členov 81 ES in 82 ES („odločba o zavrnitvi“). Tožeča stranka je izpodbijala zakonitost te odločbe s tožbo z dne 6. aprila 2007 pred Sodiščem prve stopnje, ki je trenutno v postopku v zadevi T-104/07 (1).

Tožeča stranka s to tožbo zahteva razglasitev ničnosti dopolnilne odločbe Komisije z dne 5. junija 2008 (2008)D/203543, sprejete v skladu z Uredbo (ES) št. 773/2004 (2), s katero je Komisija ugotovila, da ni podlage za preučitev odločbe o zavrnitvi, ker v povezavi z „input foreclosure“ (omejevanje vnosa) ni zadostnega interesa Skupnosti za nadaljevanje preiskave o domnevnih kršitvah.

Tožeča stranka uveljavlja tri tožbene razloge v podporo svojim trditvam:

Najprej, tožeča stranka trdi, da člen 7 Uredbe (ES) št. 773/2004 ni ustrezna pravna podlaga za dopolnilni postopek in izpodbijano odločbo. Trdi namreč, da se navedeni člen ne nanaša na pooblastilo Komisije za ponovno preučitev položaja, ampak samo na zavrnitev pritožb in na to, da se s to zavrnitvijo Komisiji dopusti, da pritožnika obvesti o tem, da ni zadostne podlage za ukrepanje na podlagi pritožbe, pri čemer Komisija določi rok, v katerem lahko pritožnik pisno izrazi svoje mnenje. Poleg tega tožeča stranka trdi, da je Komisija napačno uporabila splošna pravna načela o retroaktivni razveljavitvi upravnih aktov.

Nato tožeča stranka zatrjuje, da so bile kršene njene postopkovne pravice iz členov 7 in 8 Uredbe (ES) št. 773/2004, saj ji je bilo onemogočeno izvrševanje pravice do dostopa do dokumentacije, na kateri je Komisija utemeljila svojo odločitev. Glede tega tožeča stranka trdi, da Komisija ni izkazala, da bi omejen dostop lahko bil utemeljen z zagotavljanjem zaupnosti v smislu poslovne tajnosti.

Nazadnje, tožeča stranka trdi, da se z izpodbijano odločbo krši člen 2 ES in 3 ES ter opredelitev interesa Skupnosti kot tudi obveznost obrazložitve.

(1) UL 2007, C 129, str. 18.

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (Besedilo velja za EGP) (UL L 123, str. 18).